

|  |  |
| --- | --- |
| Αρ. Πρωτ. 719 | Αθήνα 9/11/2023 |

**Θέμα: 15 Νοεμβρίου 2023, ώρα 9.30 π.μ. Παναττική συγκέντρωση στο Διοικητικό Εφετείο Αθηνών για την εκδίκαση της προσφυγής κατά των αποφάσεων ανάκλησης της μονιμοποίησης των δόκιμων εκπαιδευτικών της Α΄ Διεύθυνσης Π.Ε. Αθήνας**

Το Δ.Σ. της Δ.Ο.Ε. είχε και έχει την πεποίθηση ότι, πρωτίστως, τα αγωνιστικά βήματα που έχουμε αποφασίσει και η πάλη μας, είναι αυτά που μπορούν να φέρουν νικηφόρο αποτέλεσμα στη μάχη ενάντια στην αντιεκπαιδευτική – αντιεπιστημονική «αξιολόγηση» του Ν.4823/21. Εξαντλώντας, όμως, κάθε μέσο υπεράσπισης και ανάδειξης του δίκαιου αιτήματος για την άμεση μονιμοποίηση όλων των δόκιμων εκπαιδευτικών που παρά το γεγονός ότι προ πολλού έχουν συμπληρώσει 2 χρόνια υπηρεσίας από την πράξη του μόνιμου διορισμού τους παραμένουν όμηροι της τακτικής εκβιασμού της πολιτικής ηγεσίας του Υ.ΠΑΙ.Θ.Α., προχώρησε από τον Φεβρουάριο στην πλήρη νομική-οικονομική κάλυψή τους. Η νομική σύμβουλος της Δ.Ο.Ε. κατέθεσε αιτήσεις ακύρωσης στα Διοικητικά Εφετεία με την Ομοσπονδία να αναλαμβάνει το κόστος. Δεν τρέφουμε και δεν καλλιεργούμε αυταπάτες σχετικά με την αποτελεσματικότητα των δικαστικών διαδικασιών, ιδιαίτερα σε αυτή τη συγκυρία, αλλά αξιοποιούμε και το μέσο της προσφυγής επικουρικά.

Την Τετάρτη 15 Νοεμβρίου και ώρα 9.30 π.μ. εκδικάζονται από το Διοικητικό Εφετείο Αθηνών οι δύο πρώτες αιτήσεις ακύρωσης.

Το Δ.Σ. της Δ.Ο.Ε. καλεί τους συναδέλφους σε παναττική συγκέντρωση στήριξης και διαμαρτυρίας έξω από το κτήριο του Δ.ΕΦ. (Λουΐζης Ριανκούρ 85-87).

Για να διευκολύνει τη συμμετοχή των συναδέλφων κηρύσσει 3ωρη στάση εργασίας για τις 3 πρώτες ώρες του πρωινού κύκλου.

Η απόφαση της ηγεσίας του Υ.ΠΑΙ.Θ.Α. να μη μονιμοποιήσει τις/τους νεοδιόριστους/ες, χρησιμοποιεί την ανάγκη για μόνιμη και σταθερή εργασία ως Δούρειο Ίππο για να περάσει εκβιαστικά την αξιολόγηση, κρατά όμηρους τις/τους νεοδιόριστους.

**Όχι στους εκβιασμούς του Υ.ΠΑΙ.Θ.A. με τη μονιμοποίηση των νεοδιόριστων**

**Να μονιμοποιηθούν όλες/όλοι ΤΩΡΑ! Καμία σύνδεση με την ατομική αξιολόγηση**

